EURÓPAI BIZOTTSÁG Brüsszel, 2017.7.26. COM(2017) 405 final A BIZOTTSÁG JELENTÉSE AZ EURÓPAI PARLAMENTNEK, AZ EURÓPAI TANÁCSNAK ÉS A TANÁCSNAK

Tizennegyedik jelentés a migránsok EU-n belüli áthelyezéséről és áttelepítéséről



1Bevezetés Az áthelyezésről és áttelepítésről szóló tizennegyedik jelentés azokat a sürgős intézkedéseket vázolja fel, amelyeket még meg kell hozni annak érdekében, hogy Olaszországból és Görögországból valamennyi arra jogosult személyt áthelyezhessék az elkövetkezendő hónapokban, és megvalósulhassanak az áttelepítési célkitűzések. 2017 júniusa új rekordot hozott az áthelyezés terén. Több mint 2 000 főt helyeztek át Görögországból és közel 1 000 főt Olaszországból. Ugyanakkor az áthelyezés júliusi üteme lassult (Görögországból körülbelül 1 600, Olaszországból 600 áthelyezéssel). 2017. július 24-ig összesen több mint 24 600 személyt helyeztek már át (16 803 főt Görögországból és 7 873 főt Olaszországból). Az áthelyezés jelenlegi üteme nem csökkenti megfelelő mértékben az Olaszországra nehezedő erős nyomást. Az év eleje óta több mint 93 000 migráns érkezett az olasz partokra. Ez 6 %-kal több, mint 2016 azonos időszakában. E szükséghelyzet kezelésére a Bizottság cselekvési tervet készített Olaszország támogatására, a Földközi-tenger középső térségében húzódó útvonalra nehezedő nyomás könnyítésére és a szolidaritás növelésére. A 2017. július 6-i informális Bel- és Igazságügyi Tanácsban a miniszterek üdvözölték ezt a cselekvési tervet. Egyetértési megállapodásra jutottak a prioritást jelentő intézkedések végrehajtására vonatkozó közös munka felgyorsításának szükségességéről, és különösen elkötelezték magukat amellett, hogy „minden szükséges lépést megtesznek annak biztosítására, hogy valamennyi arra jogosultat áthelyezzék Olaszországból”. Olaszországban továbbra is jelentős számú áthelyezésre jogosult személy van. 2017-ben mostanáig viszonylag kevés eritreai – az állampolgárság alapján Olaszországban leginkább áthelyezésre jogosult csoport – érkezett. 2017 eleje óta több mint 5 200 eritreai érkezett Olaszországba, a 2016-ban érkezett 20 700 fő mellé. Mivel az áthelyezés jelenlegi üteme még mindig nem elégséges valamennyi arra jogosult áthelyezéséhez, elengedhetetlenül fontos, hogy a tagállamok most teljesítsék kötelezettségvállalásaikat és jogi kötelmeiket, és jelentősen fokozzák az Olaszországból történő áthelyezésekre fordított erőfeszítéseiket. Ami Görögországot illeti, a júniusban elért megfelelő ütemet fenn kell tartani annak érdekében, hogy a jelenleg Görögországban tartózkodó valamennyi arra jogosult kérelmezőt prioritásként 2017 szeptemberéig áthelyezhessék. A július 24-i állapot szerint 27 295 személyt vettek nyilvántartásba áthelyezésre és legalább még 4 800 személyt át kell helyezni. A tagállamoknak a továbbiakban is vállalásokat kell tenniük és fel kell gyorsítaniuk a válaszadási időt és az átadásokat annak biztosítása érdekében, hogy valamennyi arra jogosult migránst ténylegesen áthelyezzenek. A 22 504 személy áttelepítésére vonatkozó 2015. júliusi tanácsi következtetések végrehajtása terén a haladás stabilizálódott, bár több, jelentős vállalásokat tett tagállam teljesítette kötelezettségeit és immár az EU–Törökország nyilatkozat keretében az áttelepítésekre összpontosítja erőfeszítéseit. Azoknak a tagállamoknak, amelyek még nem hajtottak nem hajtottak végre áttelepítést vagy messze járnak célkitűzéseik elérésétől, haladéktalanul fokozniuk kell erőfeszítéseiket. 2Áthelyezés Az áthelyezés üteme folyamatos, pozitív emelkedő tendenciát mutat 2016 novembere óta, havonta több mint 1 000 áthelyezéssel. A tagállamok többsége rendszeresen tesz vállalást és helyez át. Ugyanakkor valamennyi áthelyezési céltagállamtól további erőfeszítések szükségesek valamennyi arra jogosult áthelyezésének biztosításához Olaszországból és Görögországból. Mivel egyes tagállamok már teljesítették áthelyezési kötelezettségeiket vagy közel járnak ehhez, az áthelyezési program sikeres végrehajtása azt igényli, hogy egyes tagállamok több vállalást tegyenek és valamennyi tagállam teljesítse kötelezettségeit.

Magyarország és Lengyelország az a két tagállam, amely nem helyezett még át egyetlen személyt sem, Lengyelország pedig 2015. december 16. óta nem tett kötelezettségvállalást. Emellett a Cseh Köztársaság 2016 májusa óta nem tett vállalást, és 2016 augusztusa óta egyetlen személyt sem helyezett át. Ezeknek az országoknak haladéktalanul be kell kapcsolódniuk a vállalástételbe és az áthelyezésbe. Ausztria sem helyezett át senkit, de a közelmúltban három vállalást tett májusban, júniusban és júliusban 50 Olaszországból áthelyezendő személyre. Sürgős elvárás, hogy az első vállalás hamarosan tényleges áthelyezést eredményezzen. 2.1. Görögország: az átadások jelentős mértékű felgyorsítására került sor júniusban, de továbbra is folyamatos erőfeszítésekre van szükség valamennyi arra jogosult személy áthelyezéséhez Amint az már a korábbi jelentésből is kiderült, Görögország befejezte mindazok regisztrálását („nemzetközi védelem iránti kérelem benyújtása”), akik részt vettek az előzetes regisztrációs programban, az áthelyezésre jogosult személyeket is beleértve. A július 24-i adatok szerint összesen 27 295 személy nyújtott be kérelmet az áthelyezési program keretében; 16 803 személyt már áthelyeztek, ugyanakkor 4 804-en még áthelyezésre várnak. 2017. szeptember 26-ig még regisztrálhatók áthelyezést kérelmező újabb személyek, és egyeseket kizárhatnak az áthelyezési programból, mindazonáltal az áthelyezés céljából regisztrált személyek teljes száma várhatóan változatlan marad. A kezdetben a dublini eljárásba becsatornázott 1 500–2 000 személy lehetséges, hogy visszakerül az áthelyezési programba, így az áthelyezésre váró személyek száma 6 800 körülire emelkedhet. Emiatt alapvető fontosságú, hogy a tagállamok továbbra is havonta tegyenek vállalásokat. Az áthelyezés üteme: a válaszadási idő lerövidítése, a befogadási kapacitások növelése és a tervezési gyakorlat hatékony végrehajtása szükséges Ahogy az már a korábbi jelentésben szerepelt, Málta már a rá eső teljes kvótát teljesítette. Ebben a beszámolási időszakban egy személy híján Lettország is teljesítette teljes kvótáját, Norvégia pedig teljesítette vállalását. A júliusban végrehajtott és augusztusra tervezett áthelyezési átadásokkal Finnország, Litvánia és Luxemburg kvótája több mint 80 %-át teljesíteni fogja, Svédország pedig – amely csak júniusban kezdte meg az áthelyezéseket – kvótája közel 60 %-át áthelyezte. A Bizottság üdvözli, hogy Spanyolország kifejezte a havi vállalásai emelésére vonatkozó szándékát. A Görögországból történő áthelyezések megkezdésére vonatkozó szándéka bejelentése ellenére Ausztria még nem tett hivatalos vállalást. Júniusban az áthelyezések üteme elérte a 2 000 főt, ami eleddig a legmagasabb havi számot jelenti. Ez valamennyi érdekelt fél tervezési dokumentumokba foglalt koordinált erőfeszítéseinek köszönhető; a görög menekültügyi szolgálat fokozott értesítési ütemétől az ENSZ menekültügyi főbiztosa (UNHCR) által a Görögország különböző részeiből Athénba biztosított szállításon és ottani elszállásoláson, az Európai Menekültügyi Támogatási Hivatal (EASO) által az akták előkészítéséhez és nyomon követéséhez nyújtott támogatáson, valamint a Nemzetközi Migrációs Szervezet (IOM) által szervezett egészségügyi ellenőrzéseken, távozást megelőző tájékoztató rendezvényeken és a repülőjáratokon át az áthelyezési céltagállamokig, akik különösen akkor mutattak rugalmasságot, amikor áthelyezéseket egészségügyi okokból kellett elhalasztani. Ugyanakkor a tagállamokkal egyeztetett tervezések ellenére nem volt lehetséges az ütem fenntartása, és várhatóan júliusban csak körülbelül 1 600 személy áthelyezésére kerül sor, elsősorban a következő okokból: ·Egyes áthelyezési céltagállamok hosszú válaszadási ideje és korlátozott feldolgozási kapacitása: egyes országok (különösen Észtország és Svájc) egyes ügyekben több mint három hónapos késedelemmel válaszoltak. Időnként ezek a késedelmek az áthelyezési céltagállamnak az áthelyezési kérelmek havi vállalásokkal azonos ütemű feldolgozására vonatkozó kapacitáshiányának tudhatóak be, különösen a nemzeti biztonsági szolgálatok által elvégzendő ellenőrzések terén. Más esetekben az áthelyezési céltagállam nemzeti eljárásainak hossza okozza ezeket. Egyes áthelyezéseket és áttelepítéseket egyidejűleg végző országok szintén korlátokkal szembesültek a feldolgozó kapacitás terén;

·A befogadási kapacitások korlátai: bár Írország, Finnország és Portugália is erőfeszítéseket tett nehézségeik megoldása érdekében, e három tagállam közül csak Finnország tudta fenntartani az átadások szükséges rendszeres ütemét. Ezek az áthelyezési nehézségek megterhelik a görög szárazföldi befogadó rendszert, amely egyre nagyobb nyomás alá kerül az országban még mindig jelen levő áthelyezést kérelmezők és hagyományos menedékkérők száma miatt, ideértve azokat is, akiket a szigetekről szállítottak át, hogy a hagyományos menekültügyi eljárásban vegyenek részt. Az áthelyezési program hatékony végrehajtása érdekében valamennyi tagállamnak konstruktív szellemben kell az áthelyezési eljárás valamennyi fázisát kezelnie. A Bizottság készen áll ezen folyamat megkönnyítésére. Kísérő nélküli kiskorúak: folytatódik a megfelelő előrehaladás Az áthelyezésre jogosult 581 kísérő nélküli kiskorú közül július 21-ig 390-et helyeztek át. Ugyanazok a tagállamok (Belgium, Németország, Írország, Hollandia és Spanyolország) továbbra is helyeket ajánlanak fel a kiszolgáltatott helyzetben lévő kérelmezők e kategóriájának áthelyezéséhez, amit a Bizottság üdvözöl. Ugyanakkor alapvető fontosságú, hogy valamennyi tagállam fogadjon be áthelyezési kérelmeket e különösen kiszolgáltatott helyzetben lévő csoport vonatkozásában. A Bizottság arra ösztönzi a tagállamokat, hogy folytassák a regisztrált, szüleiktől elválasztott kiskorúak áthelyezéséhez szükséges férőhelyek rendelkezésre bocsátását. A gyermek mindenek felett álló érdeke határozza meg először azt, hogy a kiskorút át kell-e helyezni, másodszor pedig azt, hogy melyik tagállamba. A családi kapcsolatok bizonyítására vonatkozó túlságosan korlátozó jellegű politikák – mint például Németországé – túlzott terhet jelentenek a görög hatóságok számára, különösen akkor, amikor az áthelyezésről szóló tanácsi határozatokban nem szerepel ilyen előírás. Sürgős intézkedések szükségesek: ·Valamennyi tagállamnak havonta továbbra is legalább a jelenlegi szinten vállalásokat kell tennie, hogy elégséges számú hely álljon rendelkezésre a gyors áthelyezések biztosításához attól a pillanattól, hogy egy személyt áthelyezésre jogosultként azonosítanak és a megfelelő eljárásoknak és gyakorlatoknak megfelelően nyilvántartásba vesznek. ·A végrehajtás e végső fázisában a tagállamoknak fokozniuk kell erőfeszítéseiket arra, hogy biztosítsák az eljárás problémamentességét, elkerüljék az átadási eljárások késedelmeit, és szükség esetén dolgozzanak a logisztikai szűk keresztmetszetek megoldásán. ·Ausztriának eleget kell tennie bejelentésének és azonnal meg kell kezdenie a Görögországból történő áthelyezésekre a vállalások megtételét és azok megvalósítását. ·A végső válaszokat késedelmesen adó országoknak (különösen Észtországnak és Svájcnak) tiszteletben kell tartaniuk az áthelyezési eljárási szabályzatokban meghatározott határidőket. Németországnak rugalmasabban kell kezelnie a családi kapcsolatokra vonatkozó bizonyítékokat. ·Írországnak és Portugáliának sürgősen intézkedéseket kell hoznia a befogadási rendszer kapacitásának fokozása érdekében, és lehetővé tenni, hogy valamennyi függőben lévő esetben megtörténjen az áthelyezés 2017 szeptemberéig. 2.2. Olaszország: minden érdekelt fél fokozott erőfeszítésére szükség van a jelenlegi migrációs nyomás kezeléséhez Míg az Olaszországból való áthelyezések száma májusban és júniusban havi 1 000 fő körül stabilizálódott, júliusban ez a szám ismét csökkent. Ebben a hónapban várhatóan csak legfeljebb 600 kérelmező áthelyezésére kerül sor. Tekintettel az Olaszország migrációs infrastruktúrájára nehezedő jelenlegi nyomásra, az elmúlt hónapok pozitív tendenciáira kell építeni és még inkább fel kell gyorsítani az Olaszországból történő áthelyezéseket. A Bizottság Olaszország számára készített cselekvési tervében olyan intézkedések szerepelnek, amelyeket a Bizottság álláspontja szerint sürgősen meg kell hozni ahhoz, hogy a meglévő áthelyezési kötelezettségeket teljeskörűen teljesíteni lehessen. A kérelmezők azonosítása, nyilvántartásba vétele és áthelyezési központokban való elhelyezése: a közelmúltbeli előrelépéseket tovább kell fokozni

Kiemelkedő jelentőségű, hogy Olaszország sürgősen azonosítsa és vegye nyilvántartásba áthelyezési céllal valamennyi arra jogosult kérelmezőt, akik 2016 során és 2017 első felében érkeztek Olaszországba. Míg Olaszország eleddig körülbelül 10 000 személyt vett nyilvántartásba áthelyezési céllal (ezek közül 7 873 főt már áthelyeztek) és további 2 500 személy vár nyilvántartásba vételre, csupán 2016-ban több mint 20 700, és 2017-ben eddig több mint 5 200 eritreai érkezett Olaszországba. Ahogy az a cselekvési tervben is szerepel, az EASO készen áll Olaszország támogatására a nyilvántartásba vételi és feldolgozási erőfeszítések terén. E célból az EASO közösségi médiakampányt indított, különösen az EASO áthelyezési forróvonalának létrehozásával, amely immár akár 200 hívást is fogad hetente. Ugyanakkor annak érdekében, hogy a tájékoztató kampány sikeres lehessen, fontos, hogy Olaszország késedelem nélkül biztosítsa az EASO számára a szórólapok, szalaghirdetések szélesebb körű terjesztéséhez szükséges információkat, és jobban tájékoztasson az áthelyezési programról a helyi Prefetturákon/Questurákon, továbbá a befogadóállomásokon. E tevékenység körébe tartozik annak biztosítása is, hogy azon potenciális jelöltek, akik jelenleg az olasz hivatalos befogadó rendszeren kívül vannak, szintén gyorsan nyilvántartásba és az áthelyezési programba kerüljenek. Ezen túlmenően az EASO készen áll a mobilcsapatai számának növelésére és aktív jelenlétük fokozására az összes olyan potenciális arra jogosult kérelmező elérése érdekében, akiket még nem vettek nyilvántartásba, hogy megkönnyítse az áthelyezési programba való regisztrálásukat. Az újonnan érkezők áthelyezési célú nyilvántartásba vételének megkönnyítése, a regisztrálás gyorsított üteme és az eljárás hatékonyságának fokozása érdekében az is alapvető fontosságú, hogy Olaszország az arra jogosult kérelmezőket néhány kijelölt áthelyezési központban helyezze el. E célból a Bizottság üdvözli a megtett lépéseket, különösen az arra jogosult kérelmezők átszállítását a római központokba az áthelyezési eljárás utolsó szakaszaira, valamin a Belügyminisztérium körlevelét (Circolare), amely az arra jogosult kérelmezők néhány központban való elhelyezésére szólít fel. Ezeket az intézkedéseket most maradéktalanul végre kell hajtani és tovább kell erősíteni, úgy az újonnan érkező jogosultak, mint a már Olaszország különböző részeiben elhelyezettek számára. Ezen intézkedések támogatása érdekében a Bizottság a Menekültügyi, Migrációs és Integrációs Alapból nemrégiben 15,33 millió EUR szükséghelyzeti támogatást ítélt oda szállás, élelem, egészségügyi ellátás, valamint nyelvi és kulturális közvetítés biztosítása céljából három kijelölt áthelyezési központban. Az áthelyezés üteme: nagyobb előrelépését kell elérni A pozitív trend után a vállalások száma júniusban és júliusban csökkent. Luxemburg és Franciaország több mint három hónapja nem tett vállalást Olaszország tekintetében. Másrészről a Bizottság üdvözli a Szlovákia által tett közelmúltbeli vállalást, amelyet immár haladéktalanul tényleges áthelyezésekre kell váltani. A Bizottság azt is üdvözli, hogy Spanyolország kifejezte a havi vállalásai emelésére vonatkozó szándékát, Németország pedig bejelentette az átadások ütemének fokozását. Ahogy az már korábban említésre került, a vállalások tétele alapvető fontosságú a megfelelő számú helyek biztosítása érdekében, amely lehetővé teszi Olaszország számára az arra jogosult kérelmezők növekvő számú érkezése esetén a gyors reagálást és a gyors áthelyezéseket. Ez hozzájárul továbbá e kérelmezők esetleges szabálytalan továbbutazásainak elkerüléséhez is. Ahhoz, hogy a program megfelelően működhessen, az is szükséges, hogy a tagállamok betartsák az áthelyezési eljárási szabályzatban meghatározott határidőket, különösen a benyújtott áthelyezési kérelmekre adandó válasz 10 napos határidejét. E vonatkozásban Belgium, Németország, Franciaország és Luxemburg továbbra is késedelmesen jár el; egyes áthelyezési kérelmek tavaly óta függőben vannak. A tagállamoknak továbbá szorosan együtt kell működniük Olaszországgal, ha kétségek merülnek fel a kérelmezők állampolgárságával kapcsolatosan. Egyes tagállamok továbbra is szükségtelen korlátozó preferenciákat alkalmaznak (pl. Franciaország eritreai állampolgárok közül csak családokat/egyedülálló anyákat fogad el), amelyeknek Olaszország szinte képtelen megfelelni. A jelentős havi kötelezettségvállalást tett tagállamokkal a svéd modellt követve végzett előtervezés szintén az áthelyezés felgyorsítását segítené, ahogy az Görögország esetében is látható volt. A tagállamoknak rugalmasságot kell tanúsítaniuk az átadások logisztikájával kapcsolatosan és a repülőjáratok időpontjairól való megállapodásoknál. A Bizottság üdvözli az Olaszország és Ausztria, illetve Litvánia között létrejött kétoldalú megállapodásokat a kiegészítő biztonsági meghallgatásokra vonatkozóan. A Bizottság immár azt várja, hogy Ausztria gyors ütemben végrehajtsa az áthelyezést, és üdvözli az első 10 kérelmező Litvániába történő áthelyezését. Ezen túlmenően a Bizottság azt várja, hogy – az Olaszország által tett felhívást követően – hasonló kétoldalú megállapodások megkötésére kerüljön sor Észtországgal, Írországgal és bármely más érintett tagállammal, és e tagállamokba azonnal meginduljanak az áthelyezések. A kísérő nélküli kiskorúak áthelyezése megkezdődött, de további erőfeszítésekre van szükség Bár csak egyetlen további kíséret nélküli kiskorú átadására került sor a beszámolási időszakban, előrelépés történt a kiszolgáltatott helyzetben lévők e csoportjának áthelyezését lehetővé tevő eljárás terén. 10 új eset vár átadásra még július végéig, míg további 25 eset vár jóváhagyásra, és 38 másik kérelem vár elküldésre. Egyes további eseteket még vizsgálnak. A közigazgatási szervek aktív szerepvállalása központi és helyi szinten egyaránt alapvető fontosságú volt ebben az előrelépésben. Különösen az olasz belügyminisztérium küldött feljegyzést az áthelyezési és a dublini eljárásokról a bíróságoknak. Várhatóan a közeljövőben további egyértelműsítéseket fognak köröztetni. Ezen túlmenően a munkaügyi minisztérium is támogatja az előrelépést a befogadóállomásokon az áthelyezésre jogosult kiskorúakra vonatkozó információk elérhetővé tételével. A Bizottság olaszországi munkatársai a központi közigazgatási szinten segítik elő a koordinációt, míg az EASO és az IOM szintén jelentős szerepet játszik a tájékoztatás és a technikai segítségnyújtás terén.

Az eritreai kísérő nélküli kiskorúak szökési aránya a második legmagasabb. Annak érdekében, hogy valamennyi kíséret nélküli kiskorú lehetőséget nyerhessen egy másik tagállamba való biztonságos átadásra áthelyezés útján, a helyi önkormányzatoknak valamennyi arra jogosult kíséret nélküli kiskorút kisebb számú kijelölt létesítménybe kell helyezniük. Egyidejűleg alapvető fontosságú, hogy a tagállamok a kiszolgáltatott helyzetben lévők és a kíséret nélküli kiskorúak eseteit prioritásként kezeljék. Az olyan preferenciákat meghatározó politikák, mint Németországé, amelyek megkövetelik, hogy a kíséret nélküli kiskorúnak kapcsolata legyen az áthelyezési céltagállammal, nincsenek összhangban a tanácsi határozatokkal és elkerülendők. A kérelmek kizárólag a tanácsi határozatokban meghatározott okokból utasíthatók el. Amennyiben ezt még nem tették meg, a tagállamoknak meg kell osztaniuk az olasz hatóságokkal az áthelyezésre váró kísérő nélküli kiskorú esetében tervezett befogadási és menekültügyi infrastruktúrára vonatkozó információkat. Sürgős intézkedések szükségesek: ·Olaszországnak sürgősen fel kell gyorsítania az áthelyezésre jogosult kérelmezők nyilvántartásba vételét, meg kell könnyítenie az EASO tájékoztató kampányának megvalósítását, és továbbra is erőfeszítéseket kell tennie az áthelyezési eljárás központosítására. ·Valamennyi tagállamnak fokoznia kell vállalásait és továbbra is havonta kötelezettségvállalásokat kell tenniük és áthelyezéseket kell végezniük Olaszországból, gyorsabban el kell fogadniuk a kérelmeket, fokozniuk kell a kérelmek feldolgozására irányuló kapacitásaikat, gyorsabban kell válaszolniuk az olasz megkeresésekre, el kell kerülniük a túlságosan korlátozó jellegű preferenciákat, és mérsékelniük kell azokat a követelményeiket, melyek késleltetik az átadási eljárást. Ezen túlmenően a nagy kvótával rendelkező tagállamoknak előtervezést kell biztosítaniuk és rugalmasságot kell tanúsítaniuk az átadások logisztikájával kapcsolatosan. ·Luxemburgnak és Franciaországnak vissza kell térnie a havi rendszerességű vállalástételhez. ·Belgiumnak, Németországnak, Franciaországnak és Luxemburgnak válaszolniuk kell a függőben lévő áthelyezési kérelmekre és tiszteletben kell tartaniuk az áthelyezési eljárási szabályzatban meghatározott határidőket. ·A tagállamoknak elsőbbséget kell biztosítaniuk a kiszolgáltatott helyzetben lévő kérelmezők – különösen a kísérő nélküli kiskorúak – kérelmeinek és továbbra is helyeket kell biztosítaniuk nekik a kötelezettségvállalásaikban. 3Áttelepítés Mivel a magas kvótával rendelkező államok közül több már teljesítette a 2015. július 20-i következtetésekben foglalt kötelezettségeit, vagy nagyon közel jár ahhoz, így a hangsúly most átkerül a 2016. március 18-i EU–Törökország nyilatkozat szerinti áttelepítések előmozdítására. Ugyanakkor a következtetések végrehajtása továbbra is jól halad előre, és az elfogadott 22 504 áttelepítésnek immár több mint háromnegyede megvalósult. 2017. június 9. óta 760 főt telepítettek át a program keretében. A legtöbb áttelepítésre most Törökországból kerül sor, bár az áttelepítések folytatódnak más országokból is, főleg Jordániából és Libanonból. 2017. július 24-ig összesen 17 179 személyt telepítettek át 22 célországba (Belgium, Cseh Köztársaság, Dánia, Németország, Észtország, Franciaország, Izland, Írország, Olaszország, Lettország, Liechtenstein, Litvánia, Luxemburg, Hollandia, Norvégia, Ausztria, Portugália, Spanyolország, Finnország, Svédország, Svájc és az Egyesült Királyság). Hét tagállam (Észtország, Finnország, Németország, Írország, Hollandia, Svédország és az Egyesült Királyság), valamint három társult ország (Izland, Liechtenstein és Svájc) már eleget tett vállalásainak. Noha az előző évekhez képest több tagállam vesz részt az áttelepítésben, kilenc tagállam még mindig nem hajtott végre áttelepítést a program keretében. Azok a tagállamok, ahol a ténylegesen végrehajtott áttelepítések jelentősen elmaradnak a kötelezettségektől, nem valószínű, hogy képesek lesznek teljesíteni kötelezettségeiket. A 2015. július 20-i következtetések végrehajtása az EU–Törökország nyilatkozat keretében tett, a szíriaiak Törökországból történő áttelepítésére irányuló tagállami erőfeszítéseket is magában foglalja. 2016. április 4. óta 7 806 szíriait telepítettek át Törökországból az EU–Törökország nyilatkozat áttelepítési részének keretében. A legutóbbi beszámolási időszak óta 1 552 szíriait telepítettek át e mechanizmus keretében, és a fennmaradó vállalások száma jelenleg 21 522. Az EU–Törökország nyilatkozat keretében végrehajtott áttelepítések eddig a következő országokba irányultak: Ausztria, Belgium, Észtország, Franciaország, Németország, Olaszország, Lettország, Litvánia, Luxemburg, Hollandia, Portugália, Románia, Spanyolország, Finnország és Svédország. Ezen túlmenően Norvégia 2016. április 4. óta 601 szíriait telepített át Törökországból. Az EU–Törökország nyilatkozat keretében áttelepítéseket végrehajtó tagállamok újabb műveleteket készítenek elő, az áttelepítésre jelölt személyek meghallgatását célzó törökországi missziókat is beleértve. Az előző jelentésekben foglalt ajánlásokat követően Bulgária arról tájékoztatott, hogy készen áll 40 szíriai áttelepítésére. Az ankarai uniós küldöttség továbbra is hangsúlyozta az UNHCR felé annak jelentőségét, hogy a kisebb kötelezettséget vállalt tagállamoknak is küldjenek új jelölteket. Azon tagállamok körében, akik még nem hajtottak végre áttelepítést Törökországból, Málta júliusban kiválasztási missziót indított Törökországban, és Ciprus hivatalosan is megkereste az UNHCR-t azzal, hogy készen áll 5 személy áttelepítésére az EU–Törökország nyilatkozat keretében. A Cseh Köztársaság visszaküldte a tavaly nyáron az UNHCR-től kapott aktákat, mivel jelenleg láthatólag nem tervez áttelepítést Törökországból. A Törökországtól származó jelenlegi áttelepítési kötelezettségvállalások végrehajtásán túlmenően az önkéntes humanitárius befogadási rendszerre vonatkozó standard eljárásokról folytatott tárgyalások a részt vevő tagállamokkal és Törökországgal előrehaladtak, és a célkitűzés a megállapodás mielőbbi létrejötte.